次韻邵文伯懷桐渚與陳子高唱酬之樂
作者：周紫芝
朝代：宋

paragraphs: 謫仙騎鯨上天去，萬古風流一丘土。
去天尺五城南杜，晚上瞿塘望江渚。
兩翁憔悴人不與，造物嗔渠作奇語。
陳侯筆勢誰可禦，九鼎自可獨力舉。
夢中尺錦君盡取，時向胸中作吞吐。
邵郎詩高孰賓主，一笑相看兩相許。
清歌那忍聽金縷，渠坐詩窮君勿怒。
衰翁老氣不可鼓，篆鼎瓦棺心好古。
此别相逢定何所，他時剝啄叩君户，藜杖經行尚堪拄。